
„Az harmadik életének szerében.” Árpád-házi Szent Erzsébet arculatai a kora újkori prédikációkban

Kulcsszavak: dinasztikus versengés; felmentés; karitativitás; önrendelkezés
A dolgozat témája: összehasonlító szövegelemzés a kora újkori Erzsébet-, illetve tematikailag releváns prédikációkon a nőszent recepciójának időbeli alakulása és a kanonikus gondolkodásra gyakorolt hatása szempontjából.
A dolgozat tartalmi összefoglalója: a középkori Erzsébet-legendák vizsgálata számos hajszálrepedést fedezett fel, hiszen a férjes asszony újító életszentsége szétfeszítette a korabeli kánont. A kultusz újdonságait még befogadni képtelen kortársak a hagyományos aszketikus modell szerint próbálták ábrázolni őt, elrejtve ezzel szinte mindent, amit a következő generációk látni és értékelni igyekeztek benne. Ez utóbbiak már olyannyira integrálták a szent asszonyt az általa is megalapozott szentségeszménybe, hogy mostmár emiatt tévesztették szem elől reformer voltát. Az általában az asszonyokhoz és/vagy asszonyokról szóló prédikációk pedig arra mutatnak, hogy Erzsébet életpéldája hosszútávon nem befolyásolta a nőkről való általános gondolkodást elképesztő európai népszerűsége ellenére sem. Vizsgálatom során a társadalomtörténeti változások kontextusában igyekszem nyomon követni az Erzsébet-recepció alakulását a kora újkori magyar egyházi irodalomban, feltárva az újabb hajszálrepedéseket a szent arcképén. Az eltérések nemcsak az első vitákhoz képest meglepőek, de az egykorú szövegek is több különböző életutat festenek le, melyeknek különböző szakaszai önmagukban is teljesen más életminőségeket képviselnek: a leányt, az asszonyt, az úrnőt, az anyát, az özvegyet, a szentet.



